钦定古今图书集成/明伦汇编/闺媛典/第041卷 > 花云侍儿孙氏
## 钦定古今图书集成/明伦汇编/闺媛典/第041卷 > 花云侍儿孙氏

按《殉身录》：“花云，怀庆人，庚子守太平。陈友谅以舟师
入寇，城陷，不屈而死。妻郜氏，生一子炜，甫三岁。闻云
遇害，义不受辱，以炜付侍儿孙氏，令善护之，遂投水
死。谅军掠孙氏至九江，孙氏恐儿被害，以簪珥付渔
家妪鞠之。是年冬，王师败伪汉，孙脱身至渔家，视儿
在，瞷其亡，窃负而走，宿陶穴中。明日，出江浒，僦舟以”
渡。遇汉溃军还，争舟捽，孙氏及儿投之江，方出没波
中，有断木自上流浮至，附之入芦渚中。渚有莲实，孙
氏取啖儿，七日不死。忽夜闻人语声，呼之，逢老父，告
之故，与偕行。明年辛丑，达上所，遂抚养之，年十三，授
千户。